VENDIM

Nr. 184, datë 29.5.2023

MBI NJË NDRYSHIM NË VENDIMIN E BORDIT TË ERE-s NR. 187, DATË 10.11.2017, “PËR LICENCIMIN E SHOQËRISË ‘ALBGAZ’ SHA NË AKTIVITETIN E SHPËRNDARJES SË GAZIT NATYROR”, I NDRYSHUAR 

Në mbështetje të nenit 16 të ligjit nr. 43/2015, “Për sektorin e energjisë elektrike”, i ndryshuar; nenit 80, të ligjit nr. 102/2015, “Për sektorin e gazit natyror”, i ndryshuar; nenit 53, pika 3, të ligjit nr. 44/2015, “Kodi i Procedurave Administrative i Republikës së Shqipërisë”; si dhe nenit 15 të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 29.5.2023, mbasi shqyrtoi relacionin me nr. 72/3 prot., datë 25.5.2023, të drejtorive teknike të ERE-s, “Mbi një ndryshim në vendimin e Bordit të ERE-s nr. 187, datë 10.11.2017, ‘Për licencimin e shoqërisë ‘Albgaz’ sh.a. në aktivitetin e shpërndarjes së gazit natyror’, i ndryshuar dhe një ndryshim në vendimin e Bordit të ERE-s nr. 188, datë 10.11.2017, ‘Për licencimin e shoqërisë ‘Albgaz’ sh.a. në aktivitetin e transmetimit të gazit natyror’, i ndryshuar”,
konstatoi se: 

- Bordi i ERE-s, me vendimin nr. 352, datë 28.12.2022, vendosi të ndryshojë pikën 1, të vendimit nr. 187, datë 10.11.2017, i ndryshuar, si më poshtë:

1. “Të licencojë shoqërinë ‘Albgaz’ sh.a. në veprimtarinë e shpërndarjes së gazit natyror, për një  afat 30-vjeçar, me kushtin që brenda datës 30.4.2023, të depozitojë në ERE certifikatën e sigurimit.”. 

- ERE njoftoi shoqërinë “Albgaz” sh.a. për vendimin e sipërcituar nëpërmjet shkresës nr. 72 prot., datë 11.01.2023 dhe me shkresën nr. 72/1 prot., datë 24.3.2023 i kujtoi shoqërisë detyrimin për të depozituar në ERE brenda afatit dokumentacionin e kërkuar.

- Shoqëria “Albgaz” sh.a. brenda afatit të përcaktuar në vendimin nr. 352/2022, të bordit të ERE-s, me shkresën e protokolluar në ERE me nr. 72/2 prot., datë 25.4.2023, informoi ERE-n se në shkresën nr. 138 prot., datë 19.1.2023, të Komisionit Qendror të Zgjedhjeve lidhur me zbatimin e rregullave për periudhën kohore 13 janar 2023 deri më 14 maj 2023, nga të gjitha institucionet publike dhe entet e tjera ku shteti zotëron kapital/kuota/aksione ose dhe emëron shumicën e organit mbikëqyrës apo organit administrues të entit është përcaktuar ndër të tjera se “Ndalohet promovimi i projekteve të ndryshme në investime për të cilat fondet janë planifikuar pas datës 13 janar 2023 dhe jashtë programit vjetor buxhetor të miratuar në fillim të vitit”. 
- Shoqëria “Albgaz” sh.a. ka miratuar buxhetin vjetor me vendimin e Këshillit Mbikëqyrës nr. l, datë 1.2.2023 dhe shpenzimi përkatës për certifikatën e sigurimit është i parashikuar në buxhetin e miratuar me këtë vendim. Në këto kushte, shoqëria “Albgaz” sh.a., duke qenë se e ka miratuar buxhetin pas datës 13 janar 2023, mbetet në pritje për vijimin e procedurës për kryerjen e shpenzimeve për certifikatën e sigurisë deri në përfundimin e zgjedhjeve vendore të datës 14.5.2023 dhe më pas do të vijojë me vendimin e Asamblesë së Përgjithshme.

- Për sa më sipër, shoqëria “Albgaz” sh.a. ka kërkuar shtyrjen deri më datë 30.8.2023 të afatit për depozitimin e certifikatës së sigurimit për aktivitetin e shpërndarjes së gazit natyror.

- Në nenin 53, pika 3, të ligjit nr. 44.2015, “Kodi i Procedurave Administrative i Republikës së Shqipërisë”, parashikohet se: “Afati procedural i caktuar nga ligji ose aktet nënligjore mund të zgjatet vetëm nëse kjo parashikohet shprehimisht nga ligji ose akti nënligjor, ndërsa afati i caktuar nga organi publik mund të zgjatet me kërkesë të justifikuar të palës së interesuar, të paraqitur përpara mbarimit të afatit.”.
- Duke marrë në konsideratë argumentet e shoqërisë dhe faktin që kjo vonesë ka qenë përtej vullnetit të saj si dhe kohën që i nevojitet për të miratuar buxhetin përkatës në Asamblenë e Përgjithshme dhe ndjekjen e procedurës për përzgjedhjen e ofruesit të këtij shërbimi dhe nënshkrimin e certifikatës përkatëse, vlerësohet të pranohet kërkesa e shoqërisë për zgjatjen e afatit të depozitimit të saj deri më datë 30.8.2023.

Për gjithë sa më sipër, Bordi i ERE-s 

VENDOSI:

1. Të ndryshojë pikën 1 të vendimit nr. 187, datë 10.11.2017, i ndryshuar, si më poshtë:

“1. Të licencojë shoqërinë ‘Albgaz’ sh.a. në veprimtarinë e shpërndarjes së gazit natyror, për një  afat 30-vjeçar, me kushtin që brenda datës 30.8.2023, të depozitojë në certifikatën e sigurimit.”.
2. Ky vendim i shtrin efektet duke filluar nga data 1.5.2023.

3. Drejtoria e Gazit Natyror të njoftojë shoqërinë “Albgaz” sh.a. për vendimin e Bordit të ERE-s.

Ky vendim hyn në fuqi menjëherë. 

Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të bordit në rast se ka siguruar prova të reja që mund ta çojnë bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare. 

Ky vendim botohet në Fletoren Zyrtare.
KRYETAR 

Petrit Ahmeti


